‘อาปิโก’งานล้นมือ
ลั่นปีนี้รายได้ยังขยายตัวประมาณ10%คำสั่งซื้อรถทะลักผลิตแทบไม่ทัน
29 พ.ค. 2556

ลั่นปีนี้รายได้ยังขยายตัวประมาณ10%คำสั่งซื้อรถทะลักผลิตแทบไม่ทัน
“AH” ลั่นทิ้งจองรถคันแรก 2 แสนคัน ไม่กระทบเหตุทั้งปียอดผลิต 2.5 ล้านคัน ตั้งรายได้โต 10%
นายเย็บ ซู ชวน ประธานเจ้าหน้าที่บริหาร บริษัท อาปิโก ไฮเทค (AH) เปิดเผยว่า บริษัทไม่ได้รับผลกระทบจากกรณีที่มีการคืนใบจองรถอีโคคาร์จากโครงการรถคันแรกกว่า 2 แสนคัน เพราะคิดเป็นจำนวนที่น้อยมากเมื่อเทียบกับการคาดการณ์ยอดการผลิตรถปีนี้ที่ 2.5 ล้านคัน จากปีก่อน 2.45 ล้านคัน
ปัจจุบันการผลิตกลุ่มรถบรรทุกและรถกระบะยังมียอดขายที่เติบโตต่อเนื่อง แสดงให้เห็นว่ายังมีความต้องการที่แท้จริงอยู่ แสดงว่าการขยายตัวเศรษฐกิจของไทยยังแข็งแกร่ง
“เทียบกันไม่ได้เลยสำหรับยอดคืนใบจองกับยอดขายรถกระบะและรถบรรทุกที่เพิ่มขึ้นต่อเนื่องและยอดการผลิตรถปีนี้” นายเย็บ กล่าว
นอกจากนี้ มองว่าการผลิตรถยนต์ในปีนี้จะเป็นการผลิตเพื่อการส่งออกมากกว่าการผลิตเพื่อขายในประเทศ เพราะปีก่อนการผลิตสำหรับในประเทศเป็นการเติบโตที่ผิดปกติจากนโยบายสนับสนุนของรัฐบาล
สำหรับผลประกอบการในปี 2556 นี้ บริษัทยังคงเป้าหมายเดิมที่คาดว่ารายได้จะมีการขยายตัวประมาณ 10% จากปีก่อนที่มีรายได้ 1.71 หมื่นล้านบาท เนื่องจากปีนี้ไม่มีการออกโมเดลรถใหม่ เพราะผู้ผลิตรถยนต์จะออกโมเดลใหม่ในปี 2557 และกำลังการผลิตชิ้นส่วนของบริษัทปัจจุบันยังเดินเครื่องเต็มที่ แต่ยังไม่สามารถรองรับคำสั่งซื้อได้ทัน และต้องเตรียมกำลังการผลิตในการรองรับโมเดลใหม่ของลูกค้าที่จะออกในปีหน้าเป็นส่วนมาก
ด้านการจัดตั้งบริษัทร่วมทุนในประเทศไทยเพื่อตั้งโรงงานผลิตชิ้นส่วนรถยนต์กับบริษัทของโปรตุเกสและญี่ปุ่น 2 แห่ง จะใช้ระยะเวลาในการก่อสร้างโรงงาน 2 ปี คาดว่าจะสามารถรับรู้รายได้ในปี 2558 และจะคืนทุนภายในประมาณ 5 ปี เป็นอย่างน้อย
ราคาหุ้น AH ปิด 25.25 บาท เพิ่มขึ้น 0.35 บาท